Alvin Johnston

Elutee

Alvin Johnston sündis 18. augustil 1914 USA Kansase osariigis. Pärast oma esimest lennukogemust 11-aastaselt oli tema eesmärk saada piloodiks. Selle saavutamiseks alustas Alvin lennutunde juba 15-aastaselt ning läks hiljem õppima Oklahoma ametikooli Spartan School of Aeronautics, et saada lennuki- ja mootorimehaanikuks. 20. eluaastaks oli Johnstonil nii mehaaniku kui ka piiratud kommertspiloodi litsents. 
Pärast kooli lõpetamist töötas Alvin tsirkuses Inman Brothers Flying Circus, müües pileteid ja hooldades mootoreid. Seal võttis ta lennutunde Fordi kolmemootorilise lennukiga, tänu millele sai hiljem transpordipiloodi litsentsi ja lennuinstruktori paberid. Samal ajal ostis Alvin endale biplaani ning asus raha teenima trikilendude ja lõbusõitudega. 
1935. aastal abiellus ta DeLores Honeaga. Hüüdnime Tex sai Alvin Bell Aircraftis töötades, kus üks mehaanik silmas ta kauboisaapaid.

Karjäär

1935. aastal asus president Roosevelt Hitleri agressiooni tõttu suurendama õhuväge, alustades kodanike piloodikoolitusi. Alvin Johnston kandideeris sinna instruktoriks. 
Pärast Pearl Harborit töötas Johnston õhuväe transpordipiloodina. Tema ülesanne oli tuua uued sõjalennukid tehasest sihtkohta. 
Tänu eelmistest töökohtadest saadud kogemusele jäi Alvin silma Bell Aircraftile, kes palkas ta katselenduriks. Seal käisid tema käe alt läbi mitmed Ameerika tähtsaimad lennukid: P-39 Airacobra, P-47 ja P-51 Mustang. 
Olles oma oskusi suurepäraselt tõestanud, valiti Johnston katselenduriks Ameerika esimese reaktiivmootoriga lennuki XP-59A Airacomet ülisalajasele projektile, mis toimus Mojave kõrbes. See projekt tegi temast Ameerika ühe ihaldatuima katselenduri. 
1949. aastal võttis ta koos oma sõbra Jack Woolamsiga osa Ameerika tolle aja suurimast õhusõidu võistlusest, mille nimi oli National Air Races. Nad osalesid seal modifitseeritud P-39 Airacobradega, kuid juba võistluse eel toimus õnnetus, kus Jack elu kaotas. Sellele vaatamata osales Tex võistlusel ja võitis, püstitades uue kiirusrekordi suletud rajaga õhusõidu võiduajamises (167,15 m/s). 
1949. aastal, pärast pikka tööd Bell Aircraftis, läks Tex tööle Boeingu kompaniisse Washingtoni osariiki XE3-47 projekti katselenduriks. Tegu oli esimese noolja tiivaga lennukiga. Olles projektis aktiivne terve selle kestuse, aitas Tex leida mitmeid lennuki vigu ja neid likvideerida. Ta oli määratud vanem katselenduriks ning Boeing Airplane Company Wichita haru tööstuse ja lennutestimise esindajaks. 1951. aastal võttis Johnston vastu uue projekti XB-52, mille eesmärk oli 8-mootorilise reaktiivpommitaja arendamine. Nimetatud lennuk oli sõjaväe huviorbiidis, mistõttu sai Alvin pärast edukat ja silmapaistvat esitlust ametliku tänu president Eisenhowerilt. 
Tex Johnstoni karjääri kõrghetk saabus pärast B-52 projekti, kui ta edutati Boeingu lennutestimise ülemaks. Tollal hakkas Johnston tööle Dash 80 projekti kallal, millest pidi saama lennunduse tulevik. Tegu oli neljamootorilise reaktiivlennukiga, mis pidi demonstreerima reaktiivlennukite võimekust ja paremust tsiviillennunduses.  Esimese katselennu tegi Tex 15. juulil 1954. 16. oktoobril 1955 demonstreeriti Dash 80 kiirust USA-ülese lennuga, mis kestis 3 tundi ja 48 minutit. Sellest lennukist sai Boeingu suur edulugu ja hiiglaslik arenguhüpe tsiviillennunduses. 
Pärast seda töötas Alvin Johnston Boeingus veel aastaid. Hiljem asutas ta ka enda ettevõtte.